CELEX: 32021D2102
Language: lt
Date: 1624838400000
Title: Tarybos sprendimas (ES) 2021/2102 2021 m. birželio 28 d. dėl Europos Sąjungos bei jos valstybių narių ir Armėnijos Respublikos bendrosios aviacijos erdvės susitarimo pasirašymo Europos Sąjungos vardu ir laikino taikymo

2021 12 1   
               
               
                  LT
               
               
                  Europos Sąjungos oficialusis leidinys
               
               
                  L 429/15
               
            
         TARYBOS SPRENDIMAS (ES) 2021/2102
         2021 m. birželio 28 d.
         dėl Europos Sąjungos bei jos valstybių narių ir Armėnijos Respublikos bendrosios aviacijos erdvės susitarimo pasirašymo Europos Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 ir 7 dalimis,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2016 m. gruodžio 1 d. Taryba įgaliojo Komisiją pradėti derybas su Armėnijos Respublika dėl bendrosios aviacijos erdvės susitarimo. Derybos buvo sėkmingai užbaigtos ir 2017 m. lapkričio 24 d. Europos Sąjungos bei jos valstybių narių ir Armėnijos Respublikos bendrosios aviacijos erdvės susitarimas (toliau – Susitarimas) buvo parafuotas;
                  
               
                     (2)
                  
                  
                     Susitarimo pasirašymas Sąjungos vardu ir jo laikinas taikymas nedaro poveikio kompetencijos paskirstymui tarp Sąjungos ir jos valstybių narių. Šis sprendimas neturėtų būti aiškinamas kaip Sąjungos naudojimasis galimybe pasinaudoti savo išorės kompetencija srityse, kurioms taikomas Susitarimas ir kurios priklauso pasidalijamajai kompetencijai, jei Sąjunga dar nepasinaudojo tokia kompetencija Sąjungos viduje;
                  
               
                     (3)
                  
                  
                     Susitarimas turėtų būti pasirašytas ir taikomas laikinai, kol bus užbaigtos jo įsigaliojimui būtinos procedūros;
                  
               
                     (4)
                  
                  
                     tikslinga nustatyti procedūrą, kurios turi būti laikomasi, kiek tai susiję su pozicija, kurios Sąjungos vardu turi būti laikomasi dėl Jungtinio komiteto sprendimų, priimamų pagal Susitarimo 27 straipsnio 7 dalį dėl Sąjungos teisės aktų įtraukimo į Susitarimo II priedą,
                  
               PRIĖMĖ ŠĮ SPRENDIMĄ:
         
            1 straipsnis
            Įgaliojama Sąjungos vardu pasirašyti Europos Sąjungos bei jos valstybių narių ir Armėnijos Respublikos bendrosios aviacijos erdvės susitarimą, su sąlyga, kad minėtas Susitarimas bus sudarytas (1).
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
         
         
            3 straipsnis
            Susitarimas laikinai taikomas pagal jo 30 straipsnio 4 ir 5 dalis, kol bus užbaigtos jo įsigaliojimui būtinos procedūros.
         
         
            4 straipsnis
            Komisijai suteikiami įgaliojimai, pakankamai iš anksto pasikonsultavus su Taryba ar jos parengiamaisiais organais, jei Taryba taip nusprendžia, priimti poziciją, kurios Sąjungos vardu turi būti laikomasi dėl Jungtinio komiteto sprendimų, priimamų pagal Susitarimo 27 straipsnio 7 dalį dėl Susitarimo II priedo peržiūros, kiek tai susiję su Sąjungos teisės aktų įtraukimu į tą priedą, atlikus reikiamus techninius patikslinimus.
         
         
            5 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2021 m. birželio 28 d.
            
               
                  Tarybos vardu
               
               
                  Pirmininkė
               
               M. do C. ANTUNES
            
         
         
            (1)  Žr. šio Oficialiojo leidinio p. 17.